**Тақырыбы:** «Отаным менің – Қазақстан»  
**Мақсаты:** Балаларға Қазақстан туралы білім беру. Қазақстан Республикасының рәміздері туралы түсініктерін кеңейту. Қазақстан Республикасының рәміздеріне құрметпен қарауға, туған елін, жерін сүюге тәрбиелеу.

**Көрнекіліктері:** Қазақстан Республикасының рәміздерінің суреті, слайд.  
**Әдіс-тәсілдері:** көрнекілік, ойын, видеоролик көрсету.

**Шаттық шеңбері:** Қане балалар бәріміз жақсылап амандасып алайық:  
Күннің көзі ашылып,

Көкке шуақ шашылсын

Құтты қонақ келіпті

Төрімізге еніпті

Амандасу үлкенге

Тәрбиенің басы ғой

Ал қанекей бәріміз

Сәлемдейік үлкенге!

Сәлеметсіздер ме!

*Қазақстан Республикасының Мемлекеттік Әнұранымен басталады.*  
(Балалар орындарынан тұрып әнұранды айтады).  
Бүгінгі тақырыбымыз: «Отаным менің -Қазақстан» республикамыздың рәміздері туралы болады.

Кіріспе әңгіме  
— Балалар, біздің Республикамыз қалай аталады?  
— Бас қаламыз қай қала?

Біздің президентіміз – Қасым-Жомарт Кемелұлы Тоқаев. Әрбір республиканың өз ерекшелігін білдіретін әнұраны, туы, елтаңбасы болады. Оны рәміздер деп атаймыз.  
Біздің Қазақстан Республикасының Әнұранының әнін жазған Шәмші Қалдаяқов,  
сөзін жазғандар — Жұмекен Нәжімеденов, Нұрсұлтан Назарбаев.  
Біз әнді орындаған кезде қолымызды жүректің тұсына қоямыз. Өйткені біз мемлекетімізді жүрегімізбен жақсы көреміз.

Тудың түсі — көк, тудың сол жақ жиегі қазақ халқының оюымен өрнектелген. Тудың ортасында сары түсті шұғылалы алтын күн. Алтын түспен сары түс байлықты, молшылықты білдіреді. Күннің астында бүркіт, қыран құс — еркіндік, бірліктің белгісі.

Қазақстан Республикасының Мемлекеттік елтаңбасы – дөңгелек нысанды және көгілдір түс аясындағы шаңырақ түрінде бейнеленген, шаңырақты айнала күн сәулесіндей тарап уықтар шаншылған. Шаңырақтың оң жағы мен сол жағында аңыздардағы қанатты пырақтар бейнесі орналастырылған. Жоғарғы бөлігінде – бес бұрышты көлемді жұлдыз, ал төменгі бөлігінде «Қазақстан» деген жазу бар.

**СЕРГІТУ СӘТІ**: Бір шаңырақ астында,  
Тату-тәтті тұрамыз.  
Бірге ішеміз асты да,  
Бірге сайран құрамыз.  
Достықты үлгі санаған,  
Бір үйде біз тұрамыз.  
Қалған ата-бабадан.,  
Бірлік асыл мұрамыз!

— Балалар, рәміздер, қалалар туралы қандай тақпақ, мақалдар білесіңдер?

Алина: Айнымайды аспаннан,  
Біздің тудың бояуы.  
Оны халық қашанда,  
Биікке іліп қояды.

Алихан : Елтаңбасы елімнің,  
Неткен әйбат, әдемі,  
Тұнығындай көңілдің,  
Ортада — аспан әлемі.

Мақал-мәтелдер:  
Отан-көркі жерімен,  
Отан – оттан да ыстық.  
Ер-жігіт ел үшін туады,  
Елі үшін өледі.

*Балаларға Қазақстан туралы видеороллик көрсетіледі*

**Ойын:** «Қазақстан қалалары». Ойынның шарты: Ойынды бастаушы қолындағы допты Қазақстанның кез-келген қаласын айтып, қарсы тұрған балаға лақтырады. Допты қағып алған бала келесі қаланың атын айтып, допты тағы бір балаға лақтырады.

Қорытынды:  
«Ыстық доп» әдісі.  
— Бүгінгі оқу қызметі саған ұнады ма?  
— Қазақстан Республикасының президенті кім?  
— Рәміздер не жатады?  
— Тудың түсі қандай?  
— Туымызда ненің суреті бейнеленген?  
— Елтаңбамызда не бейнеленген?  
— Елтаңбаның пішіні неге ұқсайды?

Күтілетін нәтиже:  
Қайталай алады: Қазақстан Республикасының рәміздерін.  
Түсінеді: Қазақстан Республикасының рәміздеріне құрметпен қарауды.  
Қолданады: Отан туралы, Қазақстан Республикасы туралы мақал мәтелдерді.

№42 «Айналайын» МКҚК

**25 қазан –Республика күні**

(«Жұлдыз» мектепалды тобы)

Тәрбиешілер: Муханова Т.О

Токкожина М.Ж

2023-2024 оқу жылы